別賈耘老
作者：秦觀
朝代：宋

paragraphs: 若有人兮霅之濱，服火齊兮冠切雲。
有才不爲世所掄，盡入詩句爲奇新。
忘歸繁弱不浪陣，發必中的疑有神。
目關飛鳥緡蒼鱗，俛仰自娛忘賤貧。
繄我與君素參辰，孰爲一見同天倫。
共指飛光易沉淪，莫若痛飲還我真。
況有內子賢文君，終日叫呼不怒嗔。
酒酣往往出前珍，瓦甌竹筯羞青芹。
左列文史右紅裙，樽前不覺徂清晨。
念我行當西道秦，挐舟來別非所欣。
欲託毫素通殷勤，郢匠旁矚難揮斤。
人生百齡同臂伸，斷梗流萍暫相親。
行行飲酒且勿云，丈夫萬里猶比鄰。